Pöide kiriku vitraažaknad

1999. aastal taaspühitsetud Pöide kiriku kooriruumi kolmeosalise, klaasimaaliga idaakna ja samas värvilist valgust andva äärmise lõunaakna vitraažide autor on Andrei Lobanov (töö teostas “Frantsiskus OÜ“). Neile lisaks taastati 1990. aastatel väike aken käärkambris. 2009. aastal kooskõlastas muinsuskaitse kiriku pikihoone raidkiviakende ja avatäidete projekti, mille arhitektiks oli Illar Kannelmäe (1936–2010). Projekt jäi nii kauaks seisma, et see tuli muinsuskaitseameti arhiivist üles otsida ja kaustad kopeerida. Rukkimaarjapäeval, 15. augustil 2015 taaspühitseti Pöide Maarja kiriku teravkaarne peaportaal, samuti tornialuse võlviku kolm akent. Peaportaali kohal on luterlik tähevapp DWGBE (Das Wort Gottes Bleibt Ewiglich, tõlkes: Jumala sõna kestab igavesti). Pika ühelöövilise kirikuhoone lääneseina aknal on värvilisest klaasist Lutheri roos (roosi taustal punane süda ja selle sees rist). Põhjaseinal, ordulinnuse varemete pool on lihtne must, nn ordurist. Kolme akna korrastamise sponsor oli Saaremaa Rüütelkond, kogu ettevõtmise hing aga toonane rüütelkonna peamees Hannsjörg Freytag von Loringhoven. Saaremaal asuva Tiinuse mõisaga esivanemate kaudu seotud, praegu Tübingenis elav soliidses eas meditsiinidoktor algatas kolm aastat varem korjanduse Pöide kiriku restaureerimise toetuseks. Vajalik summa oli koos 2015. aasta varakevadeks, Pöide kogudusega sõlmiti vastav leping ning restaureerimisfirma „Rändmeister“ alustas tööd. Dr. Freytag tõi oma üleskutsel põhjenduseks inimestele, kes pole ehk kunagi Saaremaal käinudki, asjaolu, et Saaremaal on kolm ehitist, mille rajamine ulatub tagasi keskaega ja on seotud Saksa orduga – piiskopilinnus Kuressaares, Maasilinna varemed ja Pöide ordulinnuse varemed koos võimsa kirikuhoonega. Kõik kolm on rajatud tüüpilises orduehitiste stiilis, mille näiteid leidub ketina üle Baltimaade, Poola ja Saksamaa kuni Prantsusmaa piirini. Seejuures peetakse Kuressaare linnust parimaks selliseks terviklikult säilinud ehitusmälestiseks Baltimaades. Hoone kahes keskmises võlvikus kannavad kolme kitsa ja kõrge akna taastatud vitraažid geomeetrilisi võreornamente ja ülaosas teoloogilisi sümboleid: kolmnurksõlm (Kolmainsus), kalad (Kristus) ja liilia (Neitsi Maarja). Kõrgakende, peaportaali, väikese põhjaportaali ning luukide taastamistöid rahastas aastatel 2015–2016 vabariigi kultuuriministeerium, ent mitte täies mahus, sest ühe vitraažidega kõrgakna (lõunaseinas) restaureerimese eest tasus Kanadas tegutsevToronto Eesti Muinsuskaitse Selts oma annetusega. 23. oktoobril 2016 tänati pidulikult restauraatoreid ja õpetaja Veiko Vihuri taaspühitses kõik kiriku vitraažaknad. Lõpuks, 2017. aastal valmis väike, nn Maarja aken pikihoone idaosas, mille autor on Elo Sova.